ЩIэныгъэм и щIыхькIэ
Къэрал киноконцерт гъэлъэгъуапIэм жэпуэгъуэм и 6-м щекIуэкIащ Къэбэрдей-Балъкъэрым Гуманитар къэхутэныгъэхэмкIэ и институтыр къызэрызэрагъэпэщрэ илъэс 90 зэрырикъум теухуа зэхыхьэ.
Абы кърихьэлIат КъБР-м и Парламентым и УнафэщI Егоровэ Татьянэ, КъБР-м и Правительствэм и УнафэщI Мусуков Алий, КъБР-м и Жылагъуэ Палатэм и унафэщIым и къуэдзэ Федченкэ Людмилэ, Къэбэрдей-Балъкъэр къэрал университетым и ректор Алътуд Юрий, щIэныгъэлIхэр, нэгъуэщIхэри.
Пшыхьыр яублащ институтым и лэжьыгъэмрэ абы и цIэр зыгъэIуа щIэныгъэлIхэмрэ траухуа фильм кIэщIкIэ. Псалъэ иратащ гуманитар къэхутэныгъэхэмкIэ институтым и унафэщI, тхыдэ щIэныгъэхэм я доктор Дзэмыхь Къасболэт. Абы фIыщIэ яхуищIащ я махур дагъэлъэпIэну мы Iуэхум зыкърезыгъэхьэлIахэм.
Къэбэрдей-Балъкъэр щIэныгъэ центрым Информатикэмрэ щIыналъэ IуэхухэмкIэ и управленэм и институтым и унафэщI Иуан Пётр псалъэ щратым жиIащ: «Къэбэрдей-Балъкъэрым ис лъэпкъхэм я зыужьыныгъэм ехьэлIауэ лэжьыгъэшхуэ езыгъэкIуэкI IуэхущIапIэщ ди институтыр. Абы и мыхьэнэм хэхъуэ фIэкIа, хэщIыркъым. Лъахэхутэ IэнатIэу къызэрагъэпэщауэ щытами, ар мы зэманым академическэ институтым и жыпхъэм иуващ. ЩIыналъэм къыщекIуэкI Iуэхугъуэхэм зэрелэжьым и мызакъуэу, абы урысейпсо, дунейпсо мыхьэнэ зиIэ къэхутэныгъэхэми зрепщыт. ЗэрытщIэжщи, 1993 гъэм институтым аспирантурэ, кафедрэ зыбжанэм лэжьэн щыщIадзауэ щытащ. Мы зэманыр зыхуэкIуаращи, къэрал, лъэпкъ нэхъ лъэрызехьэхэм ипэкIэ зэрыкIуэтэн Iэмалхэр махуэ къэс къагупсыс зэпытщ. А Iуэхухэм пэлъэщыфыну щыIэр Къэбэрдей-Балъкъэрым гуманитар къэхутэныгъэхэмкIэ и институтым хуэдэхэрщ».
Егоровэ Татьянэ и псалъэ.
Мусуков Алий щIыхь тхылъыр зыхуагъэфэщам иретыж.
Сэхъурокъуэ Хьэутий Дзэмыхь Къасболэт йохъуэхъу.
Зи махуэшхуэр зыгъэлъапIэхэр.Сурэтхэр Елъкъан Артур трихащ.
КъБР-м и Правительствэм и УнафэщI Мусуков Алий къеджащ Къэбэрдей-Балъкъэрым и Iэтащхьэм и фIэхъус псалъэм. «Институтым, шэч хэмылъу, хэлъхьэныгъэшхуэ хуищIащ гуманитар щIэныгъэм. Тхыдэм, этнографием, щэнхабзэм, археологием, литературэм, бзэм ехьэлIауэ институтым къыдигъэкIа лэжьыгъэхэм Урысейми хамэ къэралхэми щIэупщIэ щаIэщ. ЩIэныгъэлIхэм я лэжьыгъэхэр щыхьэт тохъуэ ди щIыналъэм щыпсэу лъэпкъхэм я тхыдэ къулейм. Ар мыхьэнэшхуэ зиIэщ. Къэхутэныгъэхэм ди блэкIар тщамыгъэгъупщэ къудейуэ аракъым, атIэ лъэпкъ зэхущытыкIэхэри нэхъ быдэ ещI. Гугъуехьхэр щыIэми, Кавказ Ищхъэрэм щылажьэ щIэныгъэ центрхэм Къэбэрдей-Балъкъэрым гуманитар къэхутэныгъэхэмкIэ и институтыр йофIэкI. Ар зи фIыгъэ лэжьакIуэхэм къэхутэныгъэщIэхэр дяпэкIи къызэIуахыну дохъуэхъу», — итт абы.
Мусуков Алий КъБР-м и Правительствэм и ЩIыхь тхылъхэр яритащ ахэр зыхуагъэфэщахэм. Апхуэдэуи ар къеджащ щIэныгъэлI зыбжанэм цIэ лъапIэхэр зэрыфIащам теухуа унафэм.
КъБР-м и Парламентым и УнафэщI Егоровэ Татьянэ щIэныгъэлIхэм щехъуэхъум, къыхигъэщащ щIэныгъэр ипэкIэ бгъэкIуэтэн папщIэ къаруушхуэ узэрыхуейр. «Илъэс 90-р бжыгъэ къудейкъым. Абы и щIыбагъ мыхьэнэ зиIэ лэжьыгъэшхуэ къыдэлъщ. Дунейр щыфIи зэман нэхъ гугъухэми щIэныгъэр хамыгъэкIуадэу нобэм ар къэзыхьэсахэрщ фIыщIэ зыхуэтщIыпхъэр. Си фIэщ мэхъу нэхъыжьхэм я лъагъуэр хамыгъэгъуащэу, щIэныгъэлI ныбжьыщIэхэми щIэныгъэм зэрызрагъэужьынур», — жиIащ Егоровэм.
«Къэбэрдей-Балъкъэрым гуманитар къэхутэныгъэхэмкIэ и институтым зэпымыууэ зрагъэужьу, щIэныгъэлIхэм я къарур яунэтIу унафэщI 19 Iутащ. Апхуэдэу дигу къэдгъэкIыжыпхъэщ КIыщокъуэ Алим, КIэрэф Къамболэт, Лъостэн Владимир, Хутуев Хьэнэфи, Гугу Рашад, Думэн Хьэсэн сымэ. Республикэм и щIэныгъэ Iуэхум а цIыхухэм хэлъхьэныгъэу хуащIар зыщыдгъэгъупщэ хъунукъым», — жиIащ Дунейпсо Адыгэ Хасэм и тхьэмадэ Сэхъурокъуэ Хьэутий.
ЩIэныгъэлIхэм я IуэхущIафэхэр хэкупсэхэр щыIэнымкIэ щапхъэу къилъытащ КъБР-м и Жылагъуэ палатэм и унафэщIым и къуэдзэ Федченкэ Людмилэ. «ЩIэныгъэ къэхутэныгъэхэр щыIэу, щIалэгъуалэм зэи ящыгъупщэнукъым къызыхэкIар икIи фIыуэ ялъагъунущ я лъахэр», — жиIащ абы.
КъБР-м гуманитар къэхутэныгъэхэмкIэ и институтым и унафэщI Дзэмыхь Къасболэт IуэхущIапIэм къикIуа гъуэгуанэмрэ къалэн къапэщылъхэмрэ теухуауэ къэпсэлъащ.
Мы зэIущIэм щIэныгъэлIхэм щратащ IуэхущIапIэ зэхуэмыдэхэм я щIыхь тхылъхэр.
БАГЪЭТЫР Луизэ.
